Diari Oficial de la Generalitat Valenciana


Sumari del DOGV 6760, del 24-04-2012 (2012/3911)

ORDE 6/2012, de 26 de març, de la Conselleria d'Agricultura, Pesca, Alimentació i Aigua, sobre la identificació, el registre i el moviment d'èquids a la Comunitat Valenciana.
------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2012/03/26/6/dof/vci/html**

### Dades del document

Número de DOGV
:   6760

Data del DOGV
:   24-04-2012

Secció del DOGV
:   I. DISPOSICIONS GENERALS

Número del document
:   2012/3911


Data del document
:   26-03-2012

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * ramat
    * producció animal
    * equí
    * inspecció veterinària
    * legislació
    * explotació agrària
    * control sanitari

ORDE 6/2012, de 26 de març, de la Conselleria d'Agricultura, Pesca, Alimentació i Aigua, sobre la identificació, el registre i el moviment d'èquids a la Comunitat Valenciana.  
  
 [2012/3911]  
El Reglament (CE) 504/2008, de la Comissió, de 6 de juny, pel qual s'apliquen les directives 90/426/CEE i 90/427/CEE pel que fa als mètodes d'identificació dels èquids (DOUE L 149, de 07.06.2008), obliga a la identificació d'èquids nascuts a la Comunitat o amb despatx de lliure pràctica a la Comunitat, i regulen, al seu torn, el moviment i el transport d'estos animals.  
El Reial Decret 1515/2009 (BOE núm. 256, de 23.10.2009), modificat per Reial Decret 1701/2011 (BOE núm. 296, de 09.12.2011), establix el sistema d'identificació i registre dels animals de l'espècie equina.  
  
Per tant, es considera oportú, per mitjà de la present orde, regular les particularitats del procediment d'identificació i registre d'èquids i els seus moviments, en el nostre àmbit autonòmic, dins del marc establit per la normativa europea i estatal.  
L'article 49.3.3.a de l'Estatut d'Autonomia de la Comunitat Valenciana atribuïx a la Generalitat la competència exclusiva, sense perjuí del que disposa l'article 149 de la Constitució i, si és el cas, de les bases i l'ordenació de l'activitat econòmica general de l'Estat, en matèria de ramaderia.  
D'acord amb el que establix l'article 28.e de la Llei 5/1983, de 30 de desembre, del Consell, a proposta de la Direcció General de Producció Agrària i Ramaderia, i fent ús de les facultats que tinc atribuïdes,  
  
  
ORDENE  
  
CAPÍTOL I  
Objecte, àmbit d'aplicació i definicions  
  
Article 1. Objecte i àmbit d'aplicació  
L'objecte d'esta orde és regular dins del territori de la Comunitat Valenciana:   
a) La identificació i registre d'èquids.  
b) El moviment d'èquids.  
  
Article 2. Definicions  
Pel que fa a esta orde s'apliquen les definicions contingudes en el Reglament 504/2008, de la Comissió, de 6 de juny, pel qual s'apliquen les directives 90/426/CEE i 90/427/CEE, pel que fa als mètodes d'identificació dels èquids (DOUE L 149, de 07.06.2008), el Reial Decret 479/2004, de 26 de març, pel qual s'establix i regula el Registre General d'Explotacions Ramaderes (BOE núm. 89, de 13.04.2004), el Reial Decret 1515/2009, de 2 d'octubre, pel qual s'establix un sistema d'identificació i registre dels animals de l'espècie equina (BOE núm. 256, de 23.10.2009), modificat pel Reial Decret 1701/2011 (BOE núm. 296, de 09.12.2011), el Reial Decret 804/2011, de 10 de juny, pel qual es regula l'ordenació zootècnica, sanitària i de benestar animal de les explotacions equines i s'establix el pla sanitari equí (BOE núm. 157, de 02.07.2011), la Llei 6/2003, de 4 de març, de Ramaderia de la Comunitat Valenciana (DOCV núm. 4455, de 07.03.2003), el Decret 77/2010, de 30 d'abril, del Consell, sobre regulació de la comunicació a la Generalitat de la celebració de mercats, fires, concursos, subhastes i exposicions temporals d'animals procedents d'explotacions ramaderes a la Comunitat Valenciana (DOCV núm. 6259, de 04.05.2010) i el Decret 119/2010, de 27 d'agost, del Consell, d'ordenació d'explotacions equines no comercials de xicoteta capacitat (DOCV núm. 6345, d'01.09.2010).  
  
  
CAPÍTOL II  
Identificació i registre d'èquids  
  
Article 3. Entitats emissores dels documents d'identificació equina a la Comunitat Valenciana  
1. D'acord amb l'apartat 3 de l'article 4 del Reglament (CE) 504/2008, per als èquids de criança i renda, i d'acord amb el Reial Decret 1515/2009, per als èquids d'abastiment, l'emissió del Document d'identificació equina (DIE) correspon al Consell Valencià de Col·legis Veterinaris (CVCV), com a entitat autoritzada per a la gestió del Registre Informàtic Valencià d'Identificació Animal (RIVIA).   
  
2. Els DIE expedits per l'entitat emissora autoritzada a la Comunitat Valenciana s'han d'emetre segons establix l'article 6.4 del Reial Decret 1515/2009.  
3. Per als èquids registrats són òrgans designats per a l'emissió del DIE algun dels següents:   
a) Les organitzacions o associacions reconegudes oficialment per a la creació o administració del llibre genealògic de la raça de l'animal, d'acord amb el Reial Decret 2129/2008, de 26 de desembre, pel qual s'establix el Programa Nacional de Conservació, Millora i Foment de les Races Ramaderes.   
b) Una sucursal, amb seu a Espanya, d'una associació o organització internacional encarregada del control dels èquids destinats a competicions o carreres, com s'indica en l'article 2.c, del Reial Decret 1347/1992, de 6 de novembre, pel qual es modifiquen les normes de lluita contra la pesta equina i s'establixen les condicions de sanitat animal que regulen els moviments intracomunitaris d'èquids i les importacions d'estos animals de països tercers.  
  
Article 4. Sol·licituds per a la identificació d'èquids i canvis de titular a la Comunitat Valenciana   
Caldrà ajustar-se al que disposa l'article 8 del Reial Decret 1515/2009, modificat pel Reial Decret 1701/2011.  
  
Article 5. Identificació dels èquids procedents d'altres comunitats autònomes  
Qualsevol èquid procedent d'una altra comunitat autònoma que entre a la Comunitat Valenciana ha d'anar acompanyat del DIE emés per una entitat emissora autoritzada.  
  
Article 6. Excepcions a la identificació d'alguns èquids que viuen en condicions salvatges o semisalvatges  
1. D'acord amb la normativa, s'exceptuen del sistema d'identificació establit en esta orde les poblacions definides d'èquids que visquen en condicions salvatges o semisalvatges en determinades àrees, inclosos espais naturals protegits, espais protegits o un altre tipus d'àrees naturals, com ara parcs zoològics, sempre que no abandonen eixes àrees. Si n'ixen o es domestiquen, han d'identificar-se d'acord amb el que establix este capítol.  
  
2. Reglamentàriament s'han d'establir les àrees d'aplicació d'esta excepció, prèvia petició motivada de les persones interessades a la direcció general amb competència en matèria de ramaderia.  
  
Article 7. Mètode d'identificació obligatori a la Comunitat Valenciana  
  
1. Amb caràcter general cal ajustar-se al que disposen els apartats 1, 2, 3, 6 i 8 de l'article 13 del Reial Decret 1515/2009, modificat pel Reial Decret 1701/2011.  
2. En el cas d'èquids de criança i renda i d'abastament, el veterinari que realitze la implantació del microxip ha de ser col·laborador de l'entitat emissora i ha d'haver fet un curs de formació en identificació equina, organitzat per eixa entitat en col·laboració amb la conselleria competent en matèria d'identificació equina. El veterinari ha de demanar al titular de l'èquid la informació necessària per a omplir la sol·licitud d'alta en la base de dades de l'entitat emissora, la qual ha de contindre com a mínim totes les dades de l'annex IV del Reial Decret 1515/2009, i que ha de ser firmada per ambdós. Posteriorment, el veterinari ha d'implantar en l'èquid el microxip i comunicar a l'entitat emissora les dades relatives a l'animal en la forma que esta determine.  
  
3. En el cas d'èquids registrats, cal ajustar-se al que disposa l'article 13.4 del Reial Decret 1515/2009, modificat pel Reial Decret 1701/2011.  
4. Els codis dels microxips dels èquids identificats a la Comunitat Valenciana han de contindre la informació d'espècie, del país i de la comunitat autònoma en què radica l'explotació en què s'identifica l'animal, d'acord amb allò que s'ha estipulat en els annexos II i III del Reial Decret 947/2005, de 29 de juliol, pel qual s'establix un sistema d'identificació i registre dels animals de les espècies ovina i caprina. Estos annexos són de plena aplicació a la identificació dels animals equins.  
  
5. La garantia d'unicitat de codis dels èquids identificats a la Comunitat Valenciana s'ha de fer per mitjà de la inclusió de tots els codis dels microxips en la Base nacional de dades de codis d'identificació electrònica animal establida en l'article 14 del Reial Decret 947/2005.   
  
6. La direcció general competent en matèria de ramaderia és la responsable de l'assignació dels codis dels microxips per a la identificació dels èquids que es faça en explotacions localitzades en el seu territori.   
  
  
Article 8. Bases de dades d'animals  
1. Amb caràcter general cal ajustar-se al que disposa l'article 17 del Reial Decret 1515/2009, modificat pel Reial Decret 1701/2011.  
2. Es crea el Registre General d'Identificació Individual d'Èquids, adscrit a la direcció general amb competències en matèria de ramaderia, que ha d'incloure les dades que es troben en els registres de les entitats emissores, que s'establixen per als èquids en l'annex IV del Reial Decret 1515/2009. Este registre s'integra en el Registre General d'Identificació Individual Animal (RIIA) previst en l'Orde de 5 de desembre de 2007, de la Conselleria d'Agricultura, Pesca i Alimentació, per la qual es regula la gestió del Registre General de Moviments de Bestiar i el Registre General d'Identificació Individual d'Animals a la Comunitat Valenciana (DOCV núm. 5677, de 10.01.2008), o qualsevol altra normativa que s'aplique.   
3. Immediatament després de registrar la informació mencionada en l'apartat 1, l'entitat emissora per a èquids de criança i renda a la Comunitat Valenciana ha de comunicar eixa informació a la direcció general amb competències en matèria de ramaderia, la qual l'ha d'incloure en el RIIA.  
4. Les entitats emissores amb seu social a la Comunitat Valenciana han de tindre accés informàtic immediat al RIIA central per a l'obtenció de la informació que els pertoque, d'acord amb la normativa en matèria de protecció de dades de caràcter personal.  
  
Article 9. Duplicat dels documents d'identificació  
1. Segons el que establix l'article 16 del Reglament 504/2008, quan es perda o deteriore el DIE original, però puga determinar-se la identitat de l'animal equí, l'entitat emissora ha d'emetre'n un duplicat amb una referència al número permanent únic i ha de marcar clarament el document com a tal «duplicat del DIE», i l'animal s'ha de classificar en la part II de la secció IX del duplicat com a «No destinat a sacrifici per al consum humà».  
La informació sobre el duplicat del document d'identificació emés i la classificació de l'animal equí en la secció IX s'han d'introduir, tenint en compte el número permanent únic, en la base de dades de l'organisme emissor i ha de tindre reflex immediat tant en la base de dades autonòmiques, com en la base de dades centrals mencionada en l'article 17 del Reial Decret 1515/2009.   
2. No obstant això, en el cas d'èquids de criança i renda o d'abastament identificats per les entitats emissores autoritzades a la Comunitat Valenciana, quan el titular presente amb la sol·licitud de duplicat un certificat veterinari oficial subscrit per un veterinari en exercici lliure de la professió, en què es manifeste clarament que la situació de l'animal com a destinat al sacrifici per al consum humà no s'ha vist compromesa, en especial per cap tractament veterinari, l'entitat emissora, després de la comprovació d'este certificat, podrà substituir la classificació com a no apte per a consum per una suspensió durant un període de sis mesos de la classificació com a destinat al sacrifici per al consum humà. La data de començament del període de suspensió de sis mesos s'ha d'introduir en la primera columna de la part III de la secció IX del duplicat i completar-ne la tercera columna.   
  
  
  
Article 10. Mort o sacrifici d'èquids   
1. En el cas d'animals identificats a Espanya i sacrificats o morts a la Comunitat Valenciana, s'ha de procedir segons el que disposa l'article 25 del Reial Decret 1515/2009, modificat pel Reial Decret 1701/2011, amb les particularitats següents:  
a) Si l'animal ha sigut sacrificat en explotacions de tipus escorxador: en el certificat a què fa referència la lletra c, de l'apartat 2 del dit article, s'ha de fer constar, a més, el codi d'identificació electrònica de l'animal i el codi REGA de l'escorxador. Els certificats s'han d'enviar, amb caràcter mensual, a l'entitat emissora corresponent.  
b) Si l'animal ha sigut sacrificat o ha mort en explotacions diferents d'escorxadors: el propietari o titular de l'èquid ha de cridar una empresa autoritzada per a l'arreplega de l'animal. El transportista ha de comprovar per mitjà d'un lector si l'èquid està identificat electrònicament. A més, ha de retirar el document identificatiu de l'èquid, i reflectir en el document d'arreplega el codi del document identificatiu de l'animal, el codi del microxip i el número d'inscripció de l'explotació en el Registre d'Explotacions Ramaderes (REGA). En el cas que el document identificatiu de l'èquid no siga entregat pel titular, s'ha de fer constar eixa circumstància en el document d'arreplega. L'autoritat competent ha d'efectuar o supervisar les actuacions descrites en l'article 25.2 del Reial Decret 1515/2009.  
  
c) En la resta dels casos: el propietari o titular de l'èquid ha de cridar una empresa autoritzada per a l'arreplega de l'animal. El transportista ha de comprovar per mitjà d'un lector si l'èquid està identificat electrònicament. A més a més, ha de retirar el document identificatiu de l'èquid, i reflectir en el document d'arreplega el codi del document identificatiu de l'animal i el codi del microxip. En el cas que el document identificatiu de l'èquid no siga entregat pel titular, s'ha de fer constar eixa circumstància en el document d'arreplega. L'autoritat competent ha d'efectuar o supervisar les actuacions descrites en l'article 25.2 del Reial Decret 1515/2009.  
2. Les entitats emissores autoritzades han de registrar en la seua base de dades la informació relativa a la mort o sacrifici dels èquids que tenen identificats, que inclou la data i, si és el cas, el codi REGA de l'explotació on s'haguera produït el succés, que s'ha de comunicar immediatament al RIIA.   
3. En el cas d'èquids identificats per les entitats emissores autoritzades a la Comunitat Valenciana i morts en una altra comunitat autònoma, les autoritats competents d'eixes comunitats autònomes han d'enviar el certificat a les entitats emissores valencianes, que han de gravar les dades de mort en la seua base de dades i comunicar-ho al RIIA.  
4. En el cas d'èquids identificats en un altre país i morts a la Comunitat Valenciana, el certificat que emet l'autoritat competent s'ha d'enviar a la Subdirecció General d'Explotacions i Sistemes de Traçabilitat de la Direcció General de Recursos Agrícoles i Ramaders del MARM.  
  
5. En el cas d'èquids identificats per les entitats emissores autoritzades a la Comunitat Valenciana i morts en un altre país, els certificats han d'arribar a la Subdirecció General d'Explotacions i Sistemes de Traçabilitat, que els ha d'enviar a les entitats emissores valencianes, les quals han de gravar les dades de mort en la seua base de dades i comunicar-ho al RIIA.  
  
CAPÍTOL III  
Moviment i transport d'èquids  
  
Article 11. Moviments entre explotacions inscrites en el REGA  
Amb caràcter general, estan permesos tots els moviments d'èquids entre explotacions ramaderes o nuclis zoològics inscrits en el Registre General d'Explotacions Ramaderes, sense perjuí de la normativa sectorial i sanitària que s'aplique.  
  
Article 12. Moviment d'èquids dins de la Comunitat Valenciana   
1. En el cas d'èquids ubicats en explotacions ramaderes o nuclis zoològics, inscrits en el Registre d'Explotacions Ramaderes de la Comunitat Valenciana, el DIE pot emparar el moviment de l'èquid en els desplaçaments com a conseqüència de la participació en activitats esportives, culturals, turístiques i de recreació, per tot el territori de la Comunitat Valenciana, a peu o en un mitjà de transport autoritzat, sempre que es donen les condicions següents:  
a) El trasllat de l'èquid té lloc des de l'explotació d'origen i, una vegada conclosa la participació en l'activitat esportiva, cultural, turística o de recreació, té lloc la tornada a l'explotació.   
b) El DIE ha de contindre la informació sanitària que s'establisca per la normativa en matèria de sanitat animal per a l'espècie equina en cada moment, i en particular tindre consignades les vacunacions i els controls sanitaris obligatoris. No tenen validesa els DIE que no s'ajusten completament als requisits establits en el Reial Decret 1515/2009.   
  
c) Els propietaris o posseïdors d'equins que vagen emparats amb el DIE en els desplaçaments han de complir les obligacions següents:  
  
- Complir el programa sanitari establit per la normativa en cada cas per al bestiar equí, i consignar la informació sanitària en l'apartat corresponent del DIE, d'acord amb els requisits establits en la mateixa normativa.  
- Respectar les restriccions al moviment d'equins que s'establisquen per l'autoritat competent en matèria de ramaderia.  
2. Els moviments d'èquids ubicats en explotacions equines o nuclis zoològics inscrits en el Registre d'Explotacions Ramaderes de la Comunitat Valenciana, com a conseqüència de la participació en fires, concursos o exposicions temporals regulades pel Decret 77/2010, de 30 d'abril, del Consell, poden estar emparats pel DIE, d'acord amb el que disposa l'apartat 1.  
3. Els èquids ubicats en explotacions equines inscrites en el Registre d'Explotacions Ramaderes de la Comunitat Valenciana, sense simptomatologia de malaltia infectocontagiosa i sense lesions que afecten el seu benestar durant el desplaçament, poden ser objecte de moviment a una clínica o hospital veterinari o a una remunta de sementals, acompanyats del seu DIE segons el que disposa l'apartat 1. En el cas que els animals presenten simptomatologia de malaltia infectocontagiosa o patologies que n'impliquen el trasllat a una clínica o hospital veterinari, o bé lesions que afecten el seu benestar si viatgen, el desplaçament s'ha de fer amb control veterinari, després d'haver-los fet el diagnòstic, tractament o actuacions corresponents, si és el cas.   
4. Quan les circumstàncies sanitàries o epidemiològiques ho aconsellen, la direcció general amb competències en matèria de ramaderia pot suspendre la utilització del DIE com a documentació de trasllat, i, en eixe cas, cal ajustar-se al que disposa l'article 46 de la Llei 6/2003, de Ramaderia de la Comunitat Valenciana.   
5. Els moviments que impliquen un canvi en l'explotació en què s'ubica l'èquid han d'anar emparats pel certificat sanitari de trasllat corresponent.  
6. Amb independència del que disposa este article, els moviments d'èquids dins de la Comunitat Valenciana poden estar emparats pel document establit en l'article 46 de la Llei 6/2003, de Ramaderia de la Comunitat Valenciana, i això sense perjuí de l'obligatorietat de disposar del DIE.  
  
Article 13. Moviment i transport d'èquids a l'escorxador  
1. Els moviments d'èquids d'explotacions ramaderes inscrites en el Registre d'Explotacions Ramaderes de la Comunitat Valenciana a l'escorxador estan emparats:  
a) Per un certificat sanitari de trasllat expedit pel SVO.  
b) Per una autorització de trasllat, en el cas d'explotacions autoritzades per al seu ús, segons el Decret 76/1995, de la Generalitat, pel qual es va aprovar la Llista d'explotacions ramaderes, o qualsevol altra normativa aplicable.  
2. Únicament poden expedir-se certificats sanitaris de trasllat a escorxador a animals provinents d'explotacions ramaderes inscrites en el Registre d'Explotacions Ramaderes de la Comunitat Valenciana, de tipus Producció i reproducció, amb la classificació zootècnica d'Explotació de reproducció per a producció de carn, Explotació de reproducció per a sella, Explotació de reproducció mixta o explotació d'enceball, o de tipus Explotació especial, subtipus Explotació de tractants o operadors comercials, que complisquen el següent:   
a) No han d'estar classificats com a no aptes en la part II, de la secció IX del DIE.  
b) Sense perjuí del que disposa el Reglament (CEE) 470/2009, del Parlament Europeu i del Consell, de 6 de maig de 2009, pel qual s'establixen procediments comunitaris per a la fixació dels límits de residus de les substàncies farmacològicament actives en els aliments d'origen animal, es deroga el Reglament (CEE) 2377/90, del Consell, i es modifiquen la Directiva 2001/82/CE, del Parlament Europeu i del Consell, i el Reglament (CE) número 726/2004, del Parlament Europeu i del Consell, i la Directiva 96/22/CE, del Consell, de 29 d'abril de 1996, per la qual es prohibix utilitzar determinades substàncies d'efecte hormonal o tireostàtic i substàncies ß-agonistes en la cria de bestiar, en el cas d'èquids que hagen rebut un tractament mèdic de conformitat amb l'article 10, apartat 3, de la Directiva 2001/82/CE, ha transcorregut el termini de retirada general de sis mesos després de la data de l'última administració de les substàncies enumerades de conformitat amb l'article 10, apartat 3 de la dita directiva.  
c) En el cas d'èquids a què se'ls haja expedit un duplicat, s'ha superat el termini de sis mesos de suspensió reflectit en la part III de la secció IX del DIE.   
3. En el cas d'èquids pertanyents a explotacions ramaderes que no disposen de les classificacions zootècniques assenyalades en l'apartat 2, i a fi de vetlar per la seguretat alimentària dels consumidors, per a poder ser objecte de trasllat a un escorxador han de complir, sense detriment del que disposa la normativa aplicable, el següent:  
  
a) Han d'haver estat com a mínim 30 dies en una explotació ramadera amb la classificació zootècnica d'Explotació de reproducció per a producció de carn, Explotació de reproducció per a sella, Explotació de reproducció mixta o explotació d'encebal, o de tipus Explotació especial, subtipus Explotació de tractants o operadors comercials.  
  
b) El trasllat d'estos animals a les explotacions assenyalades en la lletra a i l'enviament posterior a l'escorxador ha d'estar emparat pel certificat sanitari de trasllat corresponent.  
  
Article 14. Altres moviments  
En la resta de moviments no previstos en el present capítol, cal ajustar-se al que disposa l'article 46 de la Llei 6/2003, de Ramaderia de la Comunitat Valenciana.  
  
CAPÍTOL IV  
Inspecció i potestat sancionadora  
  
Article 15. Inspecció i controls  
El control i la inspecció del compliment del que preveu esta orde correspon a les unitats designades per la direcció general competent en matèria de ramaderia.  
   
Article 16. Infraccions  
L'incompliment de les obligacions establides en la present orde es considera infracció administrativa, d'acord amb el que preveu el títol IX de la Llei 6/2003, de 4 de març, de la Generalitat, de Ramaderia de la Comunitat Valenciana i, per al que no preveu, d'acord amb la Llei 8/2003, de 24 d'abril, de Sanitat Animal, i dóna lloc, després de la instrucció del procediment, a les sancions administratives corresponents.  
  
  
Article 17. Sancions  
Les infraccions seran sancionades amb les multes i la resta de mesures previstes en els articles 152 i següents de la Llei 6/2003, de 4 de març, de la Generalitat, de Ramaderia de la Comunitat Valenciana, i, per al que no preveu, d'acord amb la Llei 8/2003, de 24 d'abril, de Sanitat Animal.  
  
   
Article 18. Procediment sancionador  
El procediment per a la imposició de les sancions s'ha de tramitar d'acord amb el que disposa la Llei 6/2003, de 4 de març, de la Generalitat, de Ramaderia de la Comunitat Valenciana, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i el Reglament del Procediment per a l'Exercici de la Potestat Sancionadora, dictat en desplegament del títol IX de la dita llei, aprovat pel Reial Decret 1398/1993, de 4 d'agost.  
  
DISPOSICIÓ TRANSITÒRIA   
  
Única  
1. Els èquids nascuts fins al 30 de juny de 2009, i identificats fins a eixa data de conformitat amb les decisions 96/623/CEE o 2000/68/CEE, es consideraran identificats d'acord amb la present orde.  
  
2. Els èquids ubicats en explotacions ramaderes o nuclis zoològics inscrits en el Registre d'Explotacions Ramaderes, i identificats segons el paràgraf anterior, poden desplaçar-se acompanyats del seu passaport, segons el que disposa l'article 12 de la present orde.  
3. Els èquids nascuts fins al 30 de juny de 2009, i no identificats fins a eixa data segons les decisions 96/623/CEE o 2000/68/CEE, s'han d'identificar de conformitat amb la present orde.  
  
  
DISPOSICIÓ DEROGATÒRIA   
  
Única  
1. Queden derogats els apartats 1.b i 1.c, de l'article 6 de l'Orde de 14 de febrer de 1996, de la Conselleria d'Agricultura i Medi Ambient, per la qual s'establixen normes zootècniques i de documentació zoosanitària per a les explotacions ramaderes de boví, porcí, equí, oví, caprí, avícola, cunícola i apícola (DOCV núm. 2737, de 29.04.1996).  
  
2. Així mateix, queden derogades totes les disposicions que del mateix rang o d'un rang inferior s'oposen al que disposa esta orde.  
  
  
DISPOSICIONS FINALS  
  
Primera. Règim de supletorietat  
Per a tot allò que no regula esta orde, cal ajustar-se al que disposa el Reglament 504/2008, de la Comissió, de 6 de juny, pel qual s'apliquen les directives 90/426/CEE i 90/427/CEE, que es referixen als mètodes d'identificació dels èquids, i al Reial Decret 1515/2009, de 2 d'octubre, pel qual s'establix un sistema d'identificació i registre dels animals de l'espècie equina, modificat per Reial Decret 1701/2011.  
   
  
Segona. Habilitació reglamentària  
Es faculta la direcció general competent en matèria de ramaderia perquè emeta els actes, resolucions i instruccions que siguen necessaris per a l'aplicació de la present orde.  
  
Tercera. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 26 de març de 2012  
  
La consellera d'Agricultura, Pesca, Alimentació i Aigua  
MARITINA HERNÁNDEZ MIÑANA


Còpia Permalink ELI